**Elisa Lam** oli 21-aastane Kanada tudeng, kelle kadumine ja surm 2013. aastal vapustas paljusid. Viimast korda nähti teda elusana 31. jaanuaril, peale mida kuulutati ta 1. veebruaril kadunuks. Tema surnukeha leiti mitu nädalat hiljem veepaagist hotellis, mille külaline ta oli olnud. Elisa Lami salapärane surmajuhtum sai internetis väga tuntuks lifti turvakaamera salvestise tõttu, mis kujutas endast väljas olevat Lami hotelli liftis päeval, mil teda viimati elusana nähti. Tema surma põhjendamiseks on pakutud välja palju teooriad, kuid seni pole ikka veel kindlalt teada, miks ja kuidas tema surnukeha veepaaki sattus.

Varasem elu
-----------

Elisa Lam sündis 30. aprillil 1991 Briti Columbias Vancouveris. Tema vanemad David ja Yinna Lam olid pärit Hongkongist, kuid nad immigreerusid hiljem Kanadasse, kus nad avasid oma restorani Burnaby linnas Briti Columbias. Elisa Lam õppis noorena University Hilli põhikoolis ning oli hiljem õpilane Briti Columbia Ülikoolis.

Elisa Lamil oli diagnoositud nii depressioon kui ka bipolaarne häire. Lami õe sõnul kasutas ta nelja ravimit: Wellbutrinit, Lamotrigine’i, Quetiapine’i ning veel ühte, mille nime ta ei mäletanud. Lami õde mainis veel, et Lamil polnud enesetapumõtteid ning tema teada polnud Lam kunagi proovinud ka enesetappu sooritada.

Kadumine
--------

Lam broneeris endale 26. jaanuaril 2013. aastal ühistoa Cecili hotellis, mis asub Los Angelese kesklinnas. Hiljem anti talle eraldi tuba, kuna toakaaslaste sõnul käitus naine veidralt. Los Angeleses viibides võttis Lam iga päev oma vanematega ühendust, mistõttu hakkasid nad muretsema, kui nad oma tütrelt ühel päeval sõnumit ei saanud. Nad võtsid ühendust Los Angelese politseijaoskonnaga ning Lami kadumist hakati uurima. Nii tema rahakott, dokumendid kui ka sülearvuti olid jäetud tema hotellituppa. Politseinikud andsid rahvale Lami kadumisest teada ning mainisid, et ta räägib kantoni ja inglise keelt, kasutab ühistransporti ning on tõenäoliselt teel Californiasse. Teda nähti viimati elusana 31. jaanuaril hotelli lähedal asuvas raamatupoes The Last Bookstore. Poe omanik Katie Orphan oli üks viimaseid, kes Lami elusana kohtas. Tema sõnul ostis naine kingitusi oma perekonnale ning talle oli jäänud mulje, et Lam plaanis varsti tagasi koju sõita. Politsei otsis läbi ka Cecili, kuid Lami sealt ei leitud.

Lifti turvakaamera video
------------------------

14. veebruaril avaldas Los Angelese politseijaoskond turvakaameravideo Cecili hotellist. Videomaterjal kujutab Elisa Lami üksinda hotelli liftis ning tema käitumist videos on kirjeldatud ebaharilikuna. Lam vehib salvestises kätega, vajutab mitu korda nuppe ning vaatab liftist närviliselt välja, justkui peidaks end kellegi tundmatu eest, keda kaadris näha ei ole. See video sai internetis väga populaarseks, peamiselt Elisa Lami veidra käitumise tõttu. Tema käitumise selgitamiseks pakuti välja mitu teooriat. Mõned arvasid, et Lam vestles kaadrist väljas oleva isikuga või peitis end kellegi eest. Teised aga arvasid, et tal oli psüühikahäire episood või oli ta mõne narkootikumi mõju all.

Surnukeha leidmine
------------------

Vaatamata sellele, et politseinikud olid terve hotelli nii põhjalikult kui võimalik läbi otsinud, ei olnud neil õnnestunud Lami sealt leida. Samal ajal hakkasid hotelli külalised kurtma madala veesurve ning veidra maitse ja värvusega kraanivee üle. 19. veebruaril läks üks hotelli hooldustööline katusele, et uurida kaebuste põhjuse tuvastamiseks sealseid veepaake. Kui ta ühe veepaagi luugi avas, leidis ta Elisa Lami surnukeha nägu alaspidi vees hulpimas. Ta oli paljas ning tema riided (mis olid samad, mida Lam oli kandnud liftis) hulpisid tema kõrval. Hotelli katus oli küll varem politseikoertega läbi otsitud, kuid keegi polnud taibanud vaadata paakide sisse. Kuidas tal õnnestus veepaaki siseneda, pole teada, kuna uks, mis katusele viis, oli lukus ning sellel oli peal alarm, mis oleks töötajaid teavitanud võimalikest volitamata isikutest. Paaki sisenemiseks oleks Lam pidanud veel ronima ka üles kolmemeetrisest redelist ja avama paagi raske kaane ning peale seda sinna sisse ronima.

Lahkamisaruanded näitasid, et surma põhjuseks oli uppumine, kuid mainisid ka, et tema bipolaarne häire võis olla tema surmale kaasa aidanud. Lami kehalt ei leitud ühtegi füüsilist vigastust, mis oleks viidanud sellele, et teda oleks rünnatud. Ka ei avastatud tema kehas märke narkootikumidest, leiti vaid väike kogus alkoholi. Üks internetti postitatud toksikoloogiaraporti kokkuvõte näitas, et Lam oli surma päeval vähemalt ühe korra võtnud antidepressante, enne seda päeva oli ta samuti võtnud antidepressante ning meeleolu stabiliseerijaid ning ta ei olnud hiljuti tarvitanud oma antipsühhootikume. Sellest võib järeldada, et Lam ei võtnud võib-olla oma ravimeid korralikult. Antidepressantide tarvitamine bipolaarse häire raviks võib mõnikord kaasa tuua maania episoode, kui ravimeid korralikult ei kasutata.

Popkultuuris
------------

Arvutimäng "YIIK: A Postmodern RPG" sisaldas stseeni, mis oli inspireeritud turvakaamera salvestisest. Mängus seisab tegelane nimega Sammy samuti liftis ning käitub samamoodi nagu Elisa Lam. Siis lifti uks avaneb ning deemon viib Sammy teise dimensiooni. Just selle stseeni tõttu said Ackk Studiose mänguloojad kriitikat, kuna paljude arvates käsitlesid nad Elisa Lami traagilist surma halvasti ning tegid selle verisemaks ja jubedamaks kui vaja.

Ameerika õudussarja "Ameerika õudukas" viies hooaeg "American Horror Story: Hotel" ammutas samuti Lami surmast ja Cecili hotellist inspiratsiooni. Sarja autorid Ryan Murphy ning Brad Falchuk avaldasid Television Critics Associationi pressituuri käigus, et olid näinud videot naisest, kes astus lifti ning keda hiljem enam ei nähtud. Paljud arvavad, et naine, kellest nad rääkisid, oli Elisa Lam. Samuti võib sarja toimumispaik Hotel Cortez olla viide Cecili hotellile.

Lami surmast on tehtud ka dokumentaalsari "Crime Scene: The Vanishing at the Cecil Hotel". Sari süveneb põhjalikult Lami surma ning sündmustesse, mis selleni viisid. Selle eesmärk on kummutada juhtumit ümbritsevaid vandenõuteooriaid ning tõestada, et tegemist pole mitte paranormaalse õuduslooga, vaid vaimse tervisega seotud tragöödiaga.

Viited
------

1. 1 2 3  Biography.com Editors (9. veebruar 2021). "Elisa Lam Biography". *Biography.com*. Vaadatud 14.03.2022. `{{netiviide}}`: parameetris `|autor=` on üldnimi (juhend)
2. 1 2  "Autopsy report". *Wayback Machine*. Originaali arhiivikoopia seisuga 17. juuli 2016. Vaadatud 16.03.2022.
3. 1 2 3  Ishak, Natasha (5. juuni 2021). "The Unsolved Mystery Behind The Disturbing Death Of Elisa Lam". *All That's Interesting*. Vaadatud 16.03.2022.
4. 1 2  Mikkelson, David (14. august 2016). "The Strange Death of Elisa Lam". *Snopes*. Vaadatud 16.03.2022.
5. ↑  CBS News (22. veebruar 2013). "Surveillance video of Elisa Lam shows bizarre behavior". *CBS News*. Vaadatud 16.03.2022.
6. ↑  Tamburro, Paul (22. jaanuar 2019). "YIIK: A Postmodern RPG criticized for 'using' Elisa Lam's tragic death". *Gamerevolution*. Vaadatud 14.03.2022.
7. ↑  Whitney, Oliver (7. august 2015). "'American Horror Story: Hotel' Might Be Inspired By This Real-Life Mystery". *Huffpost*. Vaadatud 15.03.2022.
8. ↑  Kranc, Lauren (10. veebruar 2021). "Netflix's Crime Scene Cuts Through the Paranormal For the True Story of Elisa Lam's Death". *Esquire*. Vaadatud 15.03.2022.